મહાન જાપાનીઝ ફિલ્મમેકર અકિરા કુરોસાવા (23 માર્ચ 1910-6 સપ્ટેમ્બર 1998)ની ફિલ્મ્સ દાયકાઓથી વિશ્વના વિવિધ દેશોના ફિલ્મમેકર્સને ફિલ્મ બનાવવા માટે પ્રેરણા આપતી રહી છે. અકિરા કુરોસાવાએ વર્ષ 1950માં રાશોમોન નામની મહાન ફિલ્મની રચના કરી હતી અને હોલિવૂડમાં વર્ષ 1964માં આઉટરેજના નામથી રાશોમોનની ઓફિશિયલ રીમેક બનાવવામાં આવી હતી. આ સિવાય વર્ષ 1995માં આવેલી હોલિવૂડ ફિલ્મ યુઝ્યુઅલ સસ્પેક્ટ્સ અને વર્ષ 2015માં આવેલી બોલિવૂડ ફિલ્મ તલવારને રાશોમોન શૈલીથી પ્રેરિત ફિલ્મ ગણવામાં આવે છે. કુરોસાવાની વર્ષ 1961માં આવેલ ફિલ્મ યોજીમ્બોથી પ્રેરિત થઈને હોલિવૂડમાં એક અલગ જ શૈલીની સ્પેગેટી વેસ્ટર્ન ફિલ્મ્સ બનાવનાર ફિલ્મમેકર સર્ગિઓ લિયોનીએ વર્ષ 1964માં ફિસ્ટફુલ ઓફ ડોલર્સ નામની વેસ્ટર્ન ફિલ્મ બનાવી હતી. જ્યારે બોલિવૂડ ફિલ્મ શોલેને આ ફિસ્ટફુલ ઓફ ડોલર્સથી પ્રેરિત ફિલ્મ માનવામાં આવે છે.